Introduktion
Forfattere: Jeppe Bach Nikolajsen
Tidsskrift: dttk (08-03-2017)

## INTRODUKTION

Hermed vil jeg gerne byde velkommen til et nyt nummer af Dansk Tidsskrift for Teologi og Kirke. Den første artikel, som denne udgivelse rummer, er forfattet af den norsk-amerikanske professor Sigurd Grindheim. Den handler om Paulus' forståelse af lov og evangelium og præsenterer en kritik af det nye Paulusperspektiv, men den viser også, hvorfor en luthersk teologi må lade sig udfordre af dette. Den anden artikel er forfattet af forhenværende sognepræst og minister Flemming Kofod-Svendsen.  Den  omhandler  Den  Evangelisk-Lutherske  Frikirkes  dannelse, historie og mangel på folkelig tilslutning. Den tredje artikel er forfattet af lektor Carsten Elmelund Petersen og tematiserer de monoteistiske religioners bidrag til udviklingen af en globaletik. Desuden rummer dette nummer en længere perspektivartikel af den norske professor Sturla Sagberg om børns spiritualitet, og endelig præsenteres en række anmeldelser.

Tidsskriftsredaktionen har bemærket, at reformationsjubilæet markeres lystigt verden over i indeværende år. Dansk Tidsskrift for Teologi og Kirke vil også markere dette. Den sidste udgivelse i år vil således indeholde et udvalg af en række forelæsninger om luthersk teologi, som præsenteres på en nordisk konference dette forår.

Tilbage er kun at ønske: Rigtig god læselyst!

Jeppe Bach Nikolajsen, ansv. red.